Kaapse man sterf dae ná hy in hospitaal trouNina saam met Jason op hul troudag (Foto: Facebook) Hulle het op 27 Oktober vanjaar sommer in die hospitaal ewige trou aan mekaar beloof. Dit was een van sy gróótste hartsbegeertes, en daarmee saam ŉ belofte om later, wanneer hy gesond is, weer te trou. Maar Jason Saunders van Kaapstad het op 7 November sy stryd teen breinkanker verloor en sy weduwee, Nina van Rooyen, is nou verpletter oor ŉ stryd wat die jong egpaar gehoop het om te wen. Jason (32) is in Maart vanjaar met ŉ aggressiewe vorm van breinkanker gediagnoseer. Ná dokters ŉ noodoperasie uitgevoer het en hy ook bestraling en chemoterapie ondergaan het, het dokters aan familie gesê dat hy slegs ŉ paar maande oor het om te lewe. Dié “mees nederige en liefdevolle mens” se veggees was egter sterker as die kanker, en ŉ MRI-skandering in laat Junie vanjaar het gewys dat die gewas gekrimp het. “Dinge het positief begin lyk,” skryf Nina op hul Go Get Funding-blad. “Daarom het ek en Jason in Augustus verloof geraak. Ons het ons troue begin beplan, en hy was selfs reg om amper weer werk toe te gaan.” Nina en Jason toe hy nog gesond was (Foto: Facebook) Sy toestand het kort daarna egter versleg, en ná Jason van erge rugpyn en nekspasmas gekla het, het dokters bevind dat die kanker nou na sy ruggraat versprei het. Nina en die res van die familie het juis daarom ŉ skarefinansieringswebwerf op die been gebring omdat hy sy stryd teen kanker moes voortsit en hulle mediese fonds uitgeput was. Jason het derhalwe ook sy vermoë om ver afstande te loop, branderplank te ry en te bestuur verloor. Nina het aan die tydskrif You vertel hulle is op 27 Oktober in die Mediclinic Durbanville getroud. “Dit gee ons hoop om aan te klou,” het sy gesê. “Om met die vrou van sy drome te trou, was een van die dinge op sy wenslysie. Hy wou nie meer wag nie, want die lewe is te kort.” Hoewel hulle beplan het om later “ordentlik” te trou, het Jason sy stryd teen kanker enkele dae daarna, ŉ dag voor haar verjaarsdag, verloor. “My geliefde man, ŉ broer, seun en vriend vir baie is vreedsaam oorlede op 7 November om 16:25. Vriende en familie het van heinde en ver gekom om Jason te ondersteun in sy stryd teen hierdie hartverskeurende siekte. Dit is duidelik hoe baie mense se lewe hy aangeraak het met sy lewenslustige persoonlikheid en omgee-natuur. Ons sal jou altyd mis, my liefie. Rus in vrede, my wonderlike man en sielsgenoot,” skryf sy op Facebook. ŉ Roudiens vir Jason word Vrydag 11 November om 14:00 by die Hillsong Church in Century City in Kaapstad gehou. Diegene wat dit bywoon, word gevra om iets in blou, sy gunstelingkleur, te dra. Bron: Facebook